Na temelju članka 160. stavka 2. Statuta Grada Zagreba (Službeni glasnik Grada Zagreba (23/16, 2/18, 23/18 i 3/20), članka 34. stavka 1., članka 46. stavka 1., članka 50. stavka 2. Odluke o komunalnom redu (Službeni glasnik Grada Zagreba 14/19 i 24/19) i članka 3. stavka 3. Odluke o davanju u zakup i na drugo korištenje javnih površina (Službeni glasnik Grada Zagreba 9/15 i 17/16) gradonačelnik Grada Zagreba\_\_\_\_\_\_\_\_\_\_\_2020., donosi

**PRAVILNIK**

**o kriterijima za određivanje zakupnina i naknada za korištenje površina**

**javne namjene za postavljanje kioska, pokretnih naprava, privremenih građevina,**

**građevina i uređaja javne namjene i organiziranje manifestacija**

**I. OPĆE ODREDBE**

**Članak 1.**

Ovim se pravilnikom utvrđuju kriteriji za određivanje zakupnina, odnosno naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija, podjelu promidžbenog materijala iz ruku, komercijalno fotografiranje te snimanje reklamnih spotova i filmova.

**Članak 2.**

Za korištenje površina javne namjene za postavljanje kioska i pokretnih naprava za trgovinu na malo (prodaja robe i/ili usluga) i ugostiteljsku djelatnost plaća se zakupnina.

Za korištenje površina javne namjene za postavljanje pokretnih naprava koje se daju na drugo korištenje, privremenih građevina, građevina i uređaja javne namjene (u daljnjem tekstu: komunalni objekti), organiziranje manifestacija, podjelu promidžbenog materijala iz ruku, komercijalno fotografiranje, snimanje reklamnih spotova i filmova plaća se naknada.

**Članak 3.**

Visina zakupnina, odnosno naknada za korištenje površina javne namjene određuje se prema sljedećim kriterijima:

- zoni u kojoj se površina javne namjene nalazi;

- vrsti objekta (kiosk, pokretna naprava, privremena građevina, komunalni objekt), vrsti manifestacije ili ostalih aktivnosti iz članka 1. ovoga pravilnika;

- djelatnosti koja se obavlja (namjeni);

- veličini površine javne namjene koja se koristi;

- vremenskom razdoblju na koje se površina javne namjene daje u zakup ili na korištenje.

Kriteriji iz stavka 1. ovoga članka izraženi su u jediničnim iznosima zakupnina, odnosno naknada, utvrđenima u Tabeli zakupnina i naknada za postavljanje kioska, pokretnih naprava, privremenih građevina, komunalnih objekata, organiziranje manifestacija, podjelu promidžbenog materijala iz ruku, komercijalno fotografiranje, snimanje reklamnih spotova i filmova (u daljnjem tekstu: Tabela) koja je sastavni dio ovoga pravilnika.

**Članak 4.**

Za određivanje zakupnine odnosno naknade na području Grada Zagreba, u smislu ovoga pravilnika, utvrđuju se četiri zone.

Obuhvat zona iz stavka 1. ovoga članka, sastavni je dio ovoga pravilnika.

**Članak 5.**

Površina javne namjene koristi se bez naknade za humanitarna, kulturna, sportska i slična događanja.

**II. ODREĐIVANJE ZAKUPNINE I NAKNADE**

**Članak 6.**

Zakupnina za korištenje površina javne namjene za postavljanje kioska i pokretnih naprava za trgovinu na malo (prodaja robe i/ili usluga) i ugostiteljsku djelatnost, obračunava se množenjem veličine površine na koju se postavlja kiosk ili pokretna naprava, vremenskog razdoblja na koje se postavlja i jediničnog iznosa zakupnine utvrđene Tabelom.

Ako se u kiosku iz stavka 1. ovoga članka obavlja tradicijska djelatnost određena odlukom kojom se propisuje davanje u zakup i na drugo korištenje površina javne namjene, visina zakupnine umanjuje se za 50 % od jediničnog iznosa utvrđenog Tabelom.

**Članak 7.**

Za pokretne naprave, šatore, paviljone, instalacije koje se na površine javne namjene postavljaju za organiziranje manifestacije naknada za I. zonu obračunava se množenjem veličine površine (m2) na koju se pokretna naprava postavlja i/ili vremenskog razdoblja (broja dana) na koje se postavlja i jediničnog iznosa naknade utvrđene Tabelom, a za svaku sljedeću zonu naknada se umanjuje za 10 %.

Ako se postavljaju pozornice, šatori, pokretne naprave i instalacije za propagandne sadržaje, naknada za I. zonu obračunava se množenjem veličine površine (m2) pozornice, šatora, pokretne naprave odnosno instalacije, vremenskog razdoblja (broja dana) na koje se postavlja i jediničnog iznosa naknade utvrđene Tabelom, a umanjuje se:

- za 20 % za II. zonu,

- za 50 % za III. i IV. zonu.

Ako se postavljaju pokretne naprave - štandovi za organiziranje manifestacija prigodne prodaje proizvoda obiteljskih poljoprivrednih gospodarstava ili udruženja poljoprivrednih proizvođača, naknada za I. zonu obračunava se množenjem vremenskog razdoblja (broja dana) na koje se pokretna naprava - štand postavlja i jediničnog iznosa naknade utvrđene Tabelom, a za ostale zone naknada se umanjuje za 50 % od jediničnog iznosa utvrđenog Tabelom.

Pokretne naprave, šatori, paviljoni, instalacije i slično mogu se postaviti na površine javne namjene i za promotivno-edukativne manifestacije, uz prethodno mišljenje nadležnog ureda sukladno namjeni manifestacije, a naknada se obračunava prema stavku 1. ovoga članka.

Ako se organizira gospodarska, turistička i druga slična manifestacija koju gradonačelnik Grada Zagreba na prijedlog nadležnog gradskog ureda zaključkom proglasi manifestacijom od posebnog interesa za Grad Zagreb, naknada se umanjuje za 50% od jediničnog iznosa utvrđenog Tabelom.

Ako za vrijeme trajanja gospodarske, turističke i druge slične manifestacije gradonačelnik Grada Zagreba na prijedlog nadležnog gradskog ureda zaključkom manifestaciju proglasi od posebnog interesa za Grad Zagreb, naknada će se ponovno obračunati sukladno stavku 5. ovoga članka i organizatoru će se izvršiti povrat preplaćenog iznosa naknade za razdoblje od dana proglašenja manifestacije od posebnog interesa za Grad Zagreb do dana završetka manifestacije.

Ako se postavljaju pokretne naprave i pagode radi političkog djelovanja političkih stranaka, nezavisnih zastupnika, članova predstavničkih tijela jedinica lokalne i područne (regionalne) samouprave izabranih s liste grupe birača, nezavisnih lista, odnosno lista grupe birača i kandidata (u daljnjem tekstu: političko djelovanje) naknada se obračunava množenjem vremenskog razdoblja (broja dana) na koje se postavljaju i jediničnog iznosa naknade utvrđene Tabelom.

Ako se postavljaju pozornice radi političkog djelovanja, naknada se obračunava množenjem veličine površine (m2) na koju se pozornica postavlja i vremenskog razdoblja (broja dana) na koje se postavlja te jediničnog iznosa naknade utvrđene Tabelom, a iznimno za korištenje postavljene pozornice na Trgu bana Josipa Jelačića naknada se obračunava množenjem vremenskog razdoblja (broj sati) na koje se postavlja i jediničnog iznosa naknade utvrđene Tabelom.

Naknade određene ovim člankom plaćaju se prije donošenja rješenja o postavljanju pokretne naprave koje donosi gradsko upravno tijelo nadležno za komunalne poslove.

**Članak 8.**

Za korištenje površina javne namjene za postavljanje otvorene terase plaća se naknada koja se obračunava po svakom započetom kvadratnom metru (m2).

Mjesečna naknada za postavljanje otvorene terase bruto površine do 50 m2 obračunava se množenjem veličine površine javne namjene (m2) na koju se postavlja otvorena terasa i jediničnog iznosa naknade utvrđene Tabelom.

Ako je otvorena terasa bruto površine veće od 50 m2, mjesečna naknada za površinu do 50 m2 obračunava se sukladno stavku 2. ovoga članka, a za preostalu površinu veću od 50 m2 obračunava se:

- za I. i II. zonu 50 % od jediničnog iznosa naknade utvrđene Tabelom po m2;

- za III. i IV. zonu 10 % od jediničnog iznosa naknade utvrđene Tabelom po m2.

**Članak 9.**

Naknada za postavljanje otvorene terase plaća se godišnje u dva obroka, i to:

- 50 % obračunanog iznosa prije sklapanja ugovora o korištenju površina javne namjene, a

- 50% obračunatog iznosa najkasnije 6 mjeseci od dana početka korištenja površina javne namjene.

Ako korisnik, prije sklapanja ugovora o korištenju površina javne namjene, uplati godišnju naknadu unaprijed za cijelu tekuću godinu, naknada se umanjuje za 20 %.

Ako se otvorena terasa koristi u neprekidnom trajanju i u sljedećoj kalendarskoj godini, rokovi dospijeća obroka iz stavka 1. ovoga članka za to razdoblje, odnosno rok dospijeća naknade iz stavka 2. ovoga članka, odredit će se ugovorom o korištenju površina javne namjene.

Ako korisnik koristi javnu površinu do šest mjeseci u kalendarskoj godini, naknada se plaća prije sklapanja ugovora o korištenju površina javne namjene.

**Članak 10.**

Za postavljanje privremenih građevina za potrebe sajmova i javnih manifestacija, naknada za I. zonu obračunava se množenjem veličine površine (m2) na koju se privremena građevina postavlja, vremenskog razdoblja (broj dana) na koje se postavlja i jediničnog iznosa naknade utvrđene Tabelom, a umanjuje se:

- za 20 % za II. zonu,

- za 50 % za III. i IV. zonu.

**Članak 11.**

Za postavljanje komunalnih objekata (javnih telefonskih govornica, poštanskih sandučića i samostojećih telekomunikacijskih razvodnih ormarića) naknada se obračunava množenjem veličine površine (m2) na koju se komunalni objekt postavlja, vremenskog razdoblja na koje se postavlja i jediničnog iznosa naknade utvrđene Tabelom.

**Članak 12.**

Za podjelu promidžbenog materijala iz ruku, komercijalnog fotografiranja, snimanja reklamnih spotova i filmova bez postavljanja pokretnih naprava i privremenih građevina, naknada se obračunava množenjem vremenskog razdoblja (broj dana) i jediničnog iznosa naknade utvrđene Tabelom.

**III. PRIJELAZNE I ZAVRŠNE ODREDBE**

**Članak 13.**

Odredbe ovoga pravilnika koje se odnose na određivanje zakupnine za postavljanje kioska, na odgovarajući način primjenjuju se i na određivanje zakupnine za postojeće manje montažne objekte.

**Članak 14.**

Danom stupanja na snagu ovoga pravilnika prestaje važiti Pravilnik o kriterijima za određivanje zakupnina i naknada za korištenje javnih površina za postavljanje kioska, pokretnih naprava, privremenih građevina, komunalnih objekata u općoj uporabi, organiziranje manifestacija i organizaciju gradilišta (Službeni glasnik Grada Zagreba (19/15, 27/15, 14/16 i 20/16)

**Članak 15.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Gradonačelnik**

**Grada Zagreba**

**Milan Bandić, dipl. politolog**

**ZONE**

**ZA POSTAVLJANJE KIOSKA, POKRETNIH NAPRAVA, PRIVREMENIH GRAĐEVINA, KOMUNALNIH OBJEKATA, ORGANIZIRANJE MANIFESTACIJA, PODJELU PROMIDŽBENOG MATERIJALA IZ RUKU,**

**KOMERCIJALNOG FOTOGRAFIRANJA,**

**SNIMANJE REKLAMNIH SPOTOVA I FILMOVA**

**I. ZONA** obuhvaća područje omeđeno: Gundulićevom ulicom od Masarykove ulice do Ilice, Ilicom do Trga bana Josipa Jelačića, Trgom bana Josipa Jelačića, Petrinjskom ulicom do Ulice Nikole Tesle i Ulicom Nikole Tesle do Gundulićeve ulice.

Svim navedenim ulicama obuhvaćene su lijeva i desna strana.

**II. ZONA**, izuzimajući područje I. zone, obuhvaća područje omeđeno:Ulicom Republike Austrije do Ilice, Ilicom do Britanskog trga, Britanskim trgom, Ilicom do Frankopanske ulice, Dežmanovom ulicom, Streljačkom ulicom, Mesničkom ulicom, Demetrovom ulicom do Ilirskog trga, Ilirskim trgom, Radićevom ulicom do Stuba Bartola Felbingera, Tkalčićevom ulicom do Ulice Tome Mikloušića, Ulicom Tome Mikloušića do Degenove ulice, od ove točke na jug Kaptolom do Vlaške ulice, Vlaškom ulicom do Trga Eugena Kvaternika, Trgom Eugena Kvaternika, Ulicom Pavla Šubića do Trga kralja Petra Krešimira IV., Trgom kralja Petra Krešimira IV., Ulicom kraljice Jelene, Branimirovom ulicom do Trga kralja Tomislava, Trgom kralja Tomislava, Trgom Antuna Starčevića, Pothodnikom Glavnog kolodvora Zagreb, Ulicom Grgura Ninskog do Mihanovićeve ulice, Mihanovićevom ulicom do Vodnikove ulice, Ulicom Josipa Runjanina, Ulicom Đure Crnatka, Jukićevom ulicom i Ulicom Vatroslava Jagića do Ulice Republike Austrije.

Svim navedenim ulicama obuhvaćene su lijeva i desna strana.

**III. ZONA**, izuzimajući područje I. i II. zone, obuhvaća područje omeđeno: Slavenskoga ulicom od Jarnovićeve ulice, Ulicom Milana Rešetara, Ulicom Matije Vlačića Ilirika do Ulice Ivane Brlić-Mažuranić, Ulicom Ivane Brlić-Mažuranić na jug do Ulice Tomislava Krizmana, Ulicom Tomislava Krizmana, Ulicom Ante Topića-Mimare do Aleje Bologne, Alejom Bologne do Ilice, Ilicom do Črnomerca s terminalom ZET-a, Črnomercem do Krčelićeve ulice, Krčelićevom ulicom do Svetog Duha, Svetim Duhom na jugoistok do Kunišćaka, Zatišjem preko Vrhovca, od Vrtlarske ceste do Vinogradske ceste, od ove točke ravnom linijom na istok do Hercegovačke ulice, Hercegovačkom ulicom na sjever do Pantovčaka, od Pantovčaka na jug do Stuba Ivana Kozarca, Stubama Ivana Kozarca, Ulicom Josipa Kozarca do Goljačkog ogranka, Goljačkim ogrankom do Goljaka, od ove točke na jug Radničkim dolom do križanja s Ulicom Vladimira Nazora, Ulicom Vladimira Nazora do Tuškanca, Gornjim Prekrižjem do Šestinskog vrha, od ove točke ravnom linijom do spoja Mlinovi odvojak, Mlinovima prema Mihaljevcu do tramvajskog okretišta, dalje na istok do Remetske ceste, Remetskom cestom na jug do Aleje Hermana Bollea, Alejom Hermana Bollea na jug do Bijeničkog III. ogranka, Bijeničkom cestom na istok, Kozjakom, Kozjačićem do Barutanskog jarka, Barutanskim jarkom na sjever do Bukovog dola, Bukovim dolom do Bukovca, Bukovcem do Oboja, Obojem, Kosom, Gornjim Bukovcem do Svetošimunske ceste, Svetošimunskom cestom do Avenije Gojka Šuška, Avenijom Gojka Šuška na jug do Oporovečke ulice, južnim krakom Oporovečke ulice do Sunekove ulice, Sunekovom ulicom na jug do Lovrakove ulice, Lovrakovom ulicom, Ulicom Viktora Žganeca do Trnovčice, Trnovčicom, Ulicom Josipa Stadlera, Dubečkom ulicom do Zagrebačke ceste, Zagrebačkom cestom, Bjelovarskom ulicom, Trgom Dragutina Domjanića, Ninskom ulicom do pruge i od ove točke željezničkom prugom na zapad do Ulice kneza Branimira, Ulicom kneza Branimira do Čulinečke ulice, Čulinečkom ulicom do Slavonske avenije, Slavonskom avenijom do Radničke ceste, Radničkom cestom do Velikogoričke ulice, Velikogoričkom ulicom do Miševečke ulice, Miševečkom ulicom do Ulice grada Chicaga, od ove točke na jug Sarajevskom ulicom, Ukrajinskom ulicom do Ulice Božidara Magovca, Ulicom Božidara Magovca, Ulicom Svetog Mateja do Abramovićeve ulice od ove točke na zapad ravnom linijom do Ulice Savezne Republike Njemačke, Ulicom Savezne Republike Njemačke na jug do Avenije Većeslava Holjevca, Avenijom Većeslava Holjevca do Parka Hrvatske mornarice, od ove točke ravnom linijom na zapad do Remetinečke ceste, Remetinečkom cestom, Remetincem do Jadranske avenije, od Jadranske avenije na sjever do Aleje mira, južnim krakom Aleje mira na zapad do Vrbja, Vrbjem i Jarnovićevom ulicom do Slavenskoga ulice.

Svim navedenim ulicama obuhvaćene su lijeva i desna strana.

**IV. ZONA** obuhvaća preostale dijelove Grada Zagreba izvan I., II. i III. zone.

**TABELA**

**ZAKUPNINA I NAKNADA ZA POSTAVLJANJE KIOSKA, POKRETNIH NAPRAVA, PRIVREMENIH GRAĐEVINA, KOMUNALNIH OBJEKATA, ORGANIZIRANJE MANIFESTACIJA, PODJELU PROMIDŽBENOG MATERIJALA IZ RUKU, KOMERCIJALNO FOTOGRAFIRANJE, SNIMANJE REKLAMNIH SPOTOVA I FILMOVA**

**I. KIOSCI**

|  |  |  |
| --- | --- | --- |
|  |  | **u kunama - mjesečno po m2** |
| **R.br.** | **NAMJENA** | **I. ZONA** | **II. ZONA** | **III. ZONA** | **IV. ZONA** |
| **1.** | **Ugostiteljska djelatnost** |   |   |   |   |
| 1a | kiosk u vlasništvu zakupca | **110** | **90** | **60** | **45** |
| 1b | kiosk u vlasništvu Grada Zagreba | **170** | **130** | **100** | **70** |
| **2.** | **Trgovina mješovitom robom, voćem i povrćem** |   |   |   |   |
| 2a | kiosk u vlasništvu zakupca | **70** | **55** | **40** | **25** |
| 2b | kiosk u vlasništvu Grada Zagreba | **130** | **100** | **80** | **60** |
| **3.** | **Prodaja lutrije** |   |   |   |   |
| 3a | kiosk u vlasništvu zakupca | **80** | **60** | **45** | **25** |
| 3b | kiosk u vlasništvu Grada Zagreba | **150** | **130** | **100** | **60** |
| **4.** | **Trgovina cvijećem** |   |   |   |   |
| 4a. | kiosk u vlasništvu zakupca | **70** | **55** | **40** | **20** |
| 4b | kiosk u vlasništvu Grada Zagreba | **110** | **90** | **60** | **30** |
| **5.** | **Trgovina novinama i duh. prerađevina** |   |   |   |   |
| 5a | kiosk u vlasništvu zakupca | **70** | **55** | **40** | **20** |
| 5b | kiosk u vlasništvu Grada Zagreba | **150** | **130** | **100** | **60** |
| **6.** | **Zanatska djelatnost** |   |   |   |   |
| 6a | kiosk u vlasništvu zakupca | **65** | **50** | **35** | **20** |
| 6b | kiosk u vlasništvu Grada Zagreba | **100** | **75** | **55** | **30** |
| **7.** | **Trgovina prehrambenim proizvodima (mljekomat)** |  |  |  |  |
| 7a | kiosk u vlasništvu zakupca | **65** | **50** | **35** | **20** |
| 7b | kiosk u vlasništvu Grada Zagreba | **100** | **75** | **55** | **30** |
| **8.** | **Trgovina pekarskim proizvodima** |  |  |  |  |
| 8a | kiosk u vlasništvu zakupca | **65** | **50** | **35** | **20** |
| 8b | kiosk u vlasništvu Grada Zagreba | **100** | **75** | **55** | **30** |
| **9.** | **Uslužna djelatnost (osiguranje)** |  |  |  |  |
| 9a | kiosk u vlasništvu zakupca | **80** | **60** | **45** | **25** |
| 9b | kiosk u vlasništvu Grada Zagreba | **150** | **130** | **100** | **60** |
|  |  |  |  |  |  |  |

**II. POKRETNE NAPRAVE**

|  |  |  |
| --- | --- | --- |
|  |  | **u kunama - mjesečno po m2** |
| **R. br.** | **NAMJENA** | **I. ZONA** | **II. ZONA** | **III. ZONA** | **IV. ZONA** |
| 1. | Ugostiteljska djelatnost - kolica | **550** | **450** | **320** | **210** |
| 2. | Prodaja sladoleda | **460** | **400** | **300** | **200** |
| 3. | Prodaja napitaka iz rashladnih vitrina | **1500** | **1300** | **1100** | **900** |
| 4. | Prodaja peciva, plodina | **380** | **320** | **230** | **170** |
| 5. | Prodaja sezonskog voća | **400** | **330** | **240** | **180** |
| 6. | Prodaja cvijeća, suvenira, slika, bankomati, automati za prodaju ulaznica i sl. | **250** | **200** | **150** | **110** |
| 7. | Prodaja tiskovina (novine, knjige, stripovi i dr.) | **140** | **120** | **80** | **60** |
| 8. | Sanduci za čišćenje cipela | **50** | **40** | **25** | **20** |
| 9. | Specijalno vozilo za ugostiteljstvo | **140** | **130** | **85** | **60** |
| 10. | Specijalno vozilo za prodaju peciva | **130** | **120** | **80** | **60** |
| 11. | Postavljanje otvorenih terasa - godišnje | **38** | **32** | **25** | **19** |
| 12. | Postavljanje otvorenih terasa - sezonski | **52** | **43** | **34** | **26** |
| 13. | Prodaja borova - proizvođači božićnih drvaca | **20** | **15** | **10** | **5** |
| 14. | Prodaja borova - trgovci | **35** | **25** | **15** | **10** |
| 15. | Zabavne radnje - uređena površine | **40** | **30** | **20** | **15** |
| 16. | Zabavne radnje - neuređena površina | **25** | **15** | **10** | **5** |
| 17. | Ormarići za usluge dostave | **1000** | **800** | **600** | **400** |
| 18. | Samoposlužni informativni ormarići | **70** | **60** | **40** | **30** |
|  |  |  |  |  |  |  |

**III. PRIVREMENE GRAĐEVINE**

|  |  |  |
| --- | --- | --- |
|  | **Privremene građevina i pokretne naprave za potrebe sajmova i javnih manifestacija** | **kn** |
| 1. | 1 m2/dan | **20** |
| 2. | Za ugostiteljstvo 1m2/dan | **35** |

**IV. KOMUNALNI OBJEKTI**

|  |  |  |
| --- | --- | --- |
|  |  | **u kunama - mjesečno po m2** |
| 1. | **Telefonska govornica** | **100** |
| 2. | **Poštanski sandučić** | **50** |
| 3. | **Samostojeći telekomunikacijski razvodni ormarić, agregat i sl.** | **300** |
|  |  |  |  |

 **V. ORGANIZIRANJE MANIFESTACIJA**

|  |  |  |
| --- | --- | --- |
| **A.** | **Izlaganje automobila** | **kn** |
| 1. | 1 dan/1 automobil | **2.000** |
| 2. | 1 dan/1 automobil, do 7 dana | **1.000** |
| 3. | 1 dan/1 automobil, do 15 dana | **700** |
| 4. | 1 dan/1 automobil, do 30 dana | **500** |
|  |  |  |
| **B.** | **Postavljanje pozornice** | **kn** |
| 1. | do 25 m2/dan | **600** |
| 2. | do 50 m2/dan | **1.000** |
| 3. | do 100 m2/dan | **1.800** |
| 4. | više od 100 m2/dan | **2.000** |
|   |   |   |
| **B1.** | **Postavljanje pozornice za propagandne sadržaje** | **kn** |
| 1. | 1 m2/dan do 5 dana | **200** |
| 2. | 1 m2/dan više od 5 dana | **250** |
|  |  |  |
| **C.** | **Postavljanje šatora, paviljona i sl.** | **kn** |
| 1. | do 25 m2/dan | **1.000** |
| 2. | do 50 m2/dan | **2.000** |
| 3. | do 100 m2/dan | **3.000** |
| 4. | više od 100 m2/dan | **5.000** |
|   |   |   |
| **C1.** | **Postavljanje šatora, paviljona i sl.****- promotivno-edukativni sadržaji** | **kn** |
| 1. | do 25 m2/dan | **300** |
| 2. | do 50 m2/dan | **600** |
| 3. | do 100 m2/dan | **900** |
| 4. | više od 100 m2/dan | **1.500** |
|  |  |  |
| **C2.** | **Postavljanje šatora, paviljon i sl. za propagandne sadržaje** | **kn** |
| 1. | 1 m2/dan do 5 dana | **250** |
| 2. | 1 m2/dan više od 5 dana | **300** |
|  |  |  |
| **D.** | **Postavljanje štanda** | **kn** |
| 1. | 1 štand do 2 m2/dan | **200** |
| 2. | Prigodna sezonska prodaja OPG/dan | **80** |
|   |   |   |
| **D1.** | **Postavljanje štanda za propagandne sadržaje** | **kn** |
| 1. | 1 štand do 2 m2/dan | **1.000** |
|  |  |  |
| **E.** | **Postavljanje ostalih naprava i instalacija** | **kn** |
| 1. | 1 m2/dan | **100** |
| **E1.** | **Postavljanje ostalih naprava i instalacija za propagandne sadržaje** | **kn** |
| 1. | 1 m2/dan | **600** |
| **F.** | **Sajam knjiga** | **kn** |
| 1. | do 25 m2/dan | **250** |
| 2. | do 50 m2/dan | **500** |
| 3. | do 100 m2/dan | **800** |
| 4. | 100 m2 i više/dan | **1.000** |
|  |  |  |
| **G.** | **Političko djelovanje** |  |
| **G1.** | **Postavljanje pokretnih naprava** | **kn** |
| 1. | do 2 m2/dan | 100 |
| **G2.** | **Postavljanje pagoda** | **kn** |
| 1. | pagoda do 25m2/dan | 200 |
| **G3.** | **Postavljanje i korištenje pozornice** | **kn** |
| 1. | Postavljanje 1 m2/dan | 5 |
| 2. | Korištenje, Trg bana Jelačića – sat | 300 |

**VI. KORIŠTENJE POVRŠINA JAVNE NAMJENE BEZ POSTAVLJANJA POKRETNIH NAPRAVA I PRIVREMENIH GRAĐEVINA**

|  |  |  |
| --- | --- | --- |
| 1. | **Komercijalno fotografiranje** | **kn** |
|   | 1 dan | **2.000** |
| 2. | **Podjela promidžbenog materijala iz ruke** | **kn** |
|   | 1 dan po osobi | **100** |
| 3. | **Komercijalna projekcija na fontanama u sklopu manifestacija - Ulica Hrvatske bratske zajednice** | **kn** |
|  | 1 dan | **10.000** |

**VII. KORIŠTENJE POVRŠINA JAVNE NAMJENE U SVRHU SNIMANJA**

|  |  |  |
| --- | --- | --- |
| **A.** | **Snimanje filma** | bez naknade |
| **B.** | **Snimanje filma međunarodnih koprodukcija i produkcija** | kn |
| 1. | 1 dan | **1.000** |
| **C.** | **Snimanje reklamnog spota** | kn |
| 1. | 1 dan | **5.000** |